Diari Oficial de la Generalitat Valenciana


Sumari del DOGV 3170, del 27-01-1998 (1997/13838)

ORDRE de 13 de novembre de 1997, de la Conselleria de Cultura, Educació i Ciència, per la qual es regula i s'estableix el termini per a la incorporació de nous membres en el Circuit Teatral Valencià.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3170

Data del DOGV
:   27-01-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1997/13730


Data del document
:   13-11-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 13 de novembre de 1997, de la Conselleria de Cultura, Educació i Ciència, per la qual es regula i s'estableix el termini per a la incorporació de nous membres en el Circuit Teatral Valencià. [1997/Q13042]
  
Per Ordre d'aquesta Conselleria de 17 de febrer de 1995, es va crear el Circuit Teatral Valencià, com a instrument de coordinació i col·laboració entre Teatres de la Generalitat Valenciana i els municipis, agrupacions de municipis i altres entitats públiques i privades que s'integren en aquest, a fi d'optimar els recursos disponibles i procurar una programació estable, diversificada i de qualitat en el sector de les arts escèniques en els municipis de la Comunitat Valenciana.
  
Per tal de seguir avançant en aquesta política de cooperació territorial i facilitar la incorporació al Circuit Teatral Valencià de nous municipis i entitats que contribuïsquen a la consolidació de programacions estables a la Comunitat Valenciana, i, en conseqüència, un major accés dels ciutadans a les arts escèniques, per mitjà d'aquesta ordre es regula i s'estableix el termini per a la incorporació de nous membres en el Circuit Teatral Valencià.
  
Per tot això, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Els municipis i altres entitats públiques o privades que vulguen formar part del Circuit Teatral Valencià hauran de formalitzar les sol·licituds davant l'ens públic Teatres de la Generalitat Valenciana en el termini de 20 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Les instàncies, subscrites per la persona que exercisca la representació del sol·licitant, podran presentar-se a Teatres de la Generalitat Valenciana, a les direccions territorials de Cultura i Educació d'Alacant, Castelló i València, als serveis centrals de la Conselleria de Cultura, Educació i Ciència i als centres d'Informació, Iniciatives i Reclamacions de la Generalitat Valenciana, o per qualsevol dels mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A més de la instància, s'haurà de presentar una memòria de les activitats dels dos últims anys, que incloga les programacions estables realitzades, els pressupostos destinats i el nom de la persona responsable de la gestió de la sala, amb l'especificació de la relació laboral que manté amb l'entitat sol·licitant.
  
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene aquests defectes, amb l'advertència que en cas contrari no es donarà curs a la sol·licitud incompleta i s'arxivarà l'expedient sense més tràmits.
  
Segon
  
Els municipis i les entitats que sol·liciten ser membres del Circuit Teatral Valencià hauran de complir els requisits següents:
  
a) Disposar d'una sala o teatre adequats per a les representacions teatrals o de dansa. De la idoneïtat de la sala, n'haurà d'emetre informe el personal tècnic de Teatres de la Generalitat Valenciana.
  
b) Disposar d'un gestor cultural professional que realitze les tasques de programació de la sala, independentment que tinga responsabilitats de gestió en altres sectors.
  
c) Realitzar una programació estable al llarg dels mesos de setembre a juny.
  
d) Incloure en aquesta programació un mínim de 10 companyies professionals, de les quals almenys sis hauran de ser valencianes.
  
e) Acudir a les reunions de coordinació i programació a què siguen citats.
  
Tercer
  
Per a la valoració de les sol·licituds presentades es crearà una comissió tècnica que estarà presidida pel director artístic de Teatres de la Generalitat Valenciana i de la qual formaran part el gerent de Teatres de la Generalitat Valenciana, que en serà el vicepresident, i tres vocals, designats pel president de l'ens públic. El secretari d'aquesta comissió serà designat pel director artístic de Teatres de la Generalitat Valenciana d'entre els membres de la comissió.
  
La comissió podrà demanar als interessats totes les dades i acreditacions que crega necessàries per a la deguda qualificació de les sol·licituds.
  
Per a la valoració de les sol·licituds es tindrà en compte:
  
- Grau de compliment dels requisits obligatoris especificats en l'apartat segon.
  
- Pressupost anual que l'entitat destina a la programació de teatre i dansa.
  
- Qualitat de les programacions.
  
- Nombre de companyies valencianes professionals contractades.
  
Quart
  
La comissió tècnica elevarà proposta sobre la incorporació dels nous membres a la directora de Teatres de la Generalitat Valenciana, qui resoldrà per delegació del conseller. Si no se n'emet resolució en el termini de dos mesos des de la finalització del termini per a la presentació de les sol·licituds, aquestes s'entendran desestimades.
  
Cinqué
  
Són obligacions dels membres integrants del Circuit Teatral Valencià, a més de les establides en l'Ordre de 17 de febrer de 1995 y en el Reglament Intern del Circuit, les següents:
  
a) Comunicar a Teatres de la Generalitat Valenciana l'acceptació de la integració en el Circuit Teatral de la Generalitat Valenciana en el termini d'un mes, comptador des de l'endemà de la recepció de la notificació. Si no es comunica aquesta acceptació, s'entendrà que el municipi o l'entitat renuncia a formar part del Circuit Teatral Valencià i en perdria el dret.
  
b) Remetre a Teatres de la Generalitat Valenciana, en els terminis que s'indiquen, la informació que se li sol·licite i, especialment, les programacions trimestrals i la memòria de la gestió anual.
  
c) Assistir a les reunions de programació que es convoquen amb caràcter trimestral.
  
d) Fer constar en tota publicació, fullet, programa, publicitat, etcètera, en qualsevol mitjà o suport que es realitze, els anagrames de Teatres de la Generalitat Valenciana i del Circuit Teatral Valencià amb un tractament similar.
  
L'incompliment de les obligacions assenyalades en el número anterior determinarà l'exclusió del Circuit Teatral Valencià de l'entitat incomplidora.
  
Sisé
  
El règim de funcionament, participació i aportacions al Circuit Teatral Valencià serà el que estableix l'Ordre de 17 de febrer de 1995, de la Conselleria de Cultura, per la qual es va crear el Circuit Teatral Valencià (DOGV de 2 de març de 1995).
  
DISPOSICIONS FINALS
  
Primera
  
Es delega en la directora de Teatres de la Generalitat Valenciana la resolució d'incorporació dels nous municipis i entitats en el Circuit Teatral Valencià i se l'autoritza a dictar les resolucions que estime oportunes per al desplegament i l'execució d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar un recurs contenciós administratiu, en el termini de dos mesos, a comptar des de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana.
  
Per a fer la interposició cal la comunicació prèvia a aquest òrgan.
  
Tot això de conformitat amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 13 de novembre de 1997
  
El conseller de Cultura, Educació i Ciència,